Żory: Zazwōniyła po szandarōw, żeby jij kupiyli cygaryty i colã
Zawołała policyjōnōw i kŏzała im kupić jij cygaryty i colã, jak niy chcieli tego zrobić, to ich posłała do sōmsiadōw. Zgorszōnŏ jejich postawōm niy przijōnła tyż mandatu. Terŏz 65-latka stanie przed gyrichtym i za bezpodstawnõ interwyncyjõ zapłaci grziwnã.
Wczorej przed 16.00 na numer alarmowy zazwōniyła starszŏ kobiyta i prawiyła, iże potrzebuje pōmocy. Jak sie pokŏzało 65-latka zawołała mundurowych, bo chciała ich wysłać na zakupy! Pedziała im, coby kupiyli jij cygaryty i colã, a kej ôdkŏzali, to wysłała ich do sōmsiadōw.
Kobiyta była przekōnanŏ, iże jeźli policyjōny niy chcōm społnić jeji prośby, to winni poprosić ô to sōmsiadōw. Na nic zdało sie tuplikowanie, iże policyjōny niy pŏrajōm sie takimi rzeczami, bo kobiyta cołki czas prawiyła, iże winni jij „pōmōc”.
Mōndurowi, za bezpodstawnõ interwyncyjõ, uzdali sie skŏrać 65-latkę stozłotowōm sztrŏfōm. Kobiyta jednak niy przijōnła jij i terŏz stanie przed gyrichtym.
Zdrzōdło: KMP Żory
szl_Latn szl_Latn szl_Latn szl_Latn szl_Latn szl_Latn